[{"text_idx": "#000002", "text": "La Esperanta traduko de Wang Chongfang estis la kompleta teksto da 81 c\u0302apitroj de la originalo de Laozi. La tradukinto prenis la tekston de Dau\u0306o De Jing Zhu (Daodejing prinotita) de Wang Bi en Wei-dinastio (220-265), kiel c\u0302efan tekston de la originalo kun referenco de aliaj eldonoj."}, {"text_idx": "#000003", "text": "La libro Dau\u0306o De Jing de Laozi konsistas el du partoj: la antau\u0306a parto da 38 c\u0302apitroj estas pri Dau\u0306o, kaj la posta parto da 44 c\u0302aptroj estas pri De. Kio estas Dau\u0306o? \"En la libro la Tau\u0306o estas rigardita kiel la origino de la universo, la universa leg\u0302o al naturo kaj la homa vivo\" 1. Do, kio estas De? En la c\u0302ina lingvo la vorto De signifas virton. \"Lau\u0306 la c\u0302inaj antikvaj filozofoj, la propreco de c\u0302iu ekzistaj\u0302o estas akirita de la origino de la universo kaj universalan principon, kaj la Virto (De) nature signifas la econ de la Tau\u0306on\". 2"}, {"text_idx": "#000004", "text": "Do, kiu estis Laozi? En mia memoro tuj aperis la figuro de maljunulo rajdanta sur la blua bovo, kia estis priskribita de Luxun (1881-1936) en sia novelo Foriro tra la Pasejo. La tradukinto en la antau\u0306parolo detale prezentis lin al ni lau\u0306 la materialo trovita de li."}, {"text_idx": "#000005", "text": "La traduko de Wang Chongfang estas fidela kaj flua. Verdire, elc\u0302inigi la c\u0302inajn antikvajn klasikaj\u0302ojn ja estas granda malfacila laboro por c\u0302iu esperantisto, ec\u0302 iu ajn eminenta! C\u0302ar la originalo Dau\u0306o De Jing estis verkita per la antikva c\u0302ina lingvaj\u0302o antau\u0306 2500 jaroj! Tian espriman manieron ec\u0302 la nuntempaj c\u0302inaj legantoj komprenas pere de la modernaj c\u0302inlingvaj klarigoj au\u0306 komentarioj. Pli mirinde, ke en la originalo kvankam nur estis 5000 ideogramoj, tamen per tiu sumo Laozi esprimis sian ampleksan filozofan penson!"}, {"text_idx": "#000006", "text": "La libro Dau\u0306o De Jing de Laozi estis dulingva eldono, tamen por pli bone al legantoj komprenigi la penson de Laozi la Esperanta versio enhavis la du c\u0302inlingvajn tekstojn: la originalo antikva c\u0302inlingva kaj la moderna c\u0302inlingva. Pri la traduko mi ne plu babilas, por ne tedi vin, karaj legantoj. Tamen, c\u0302ar el la cent okuloj trovg\u0302us cent Shakespeare, mi kredas, ke vi certe povos akiri proprajn plezurojn kaj gajnojn dum la legado. Devas mi atentigi legantojn, ke la tradukinto aldonis antau\u0306 c\u0302iu c\u0302apitro de la Esp-a traduko la resumon, post c\u0302iu c\u0302apitro la komenton kaj en c\u0302iu c\u0302apitro la klarigojn, verkitajn de la tradukinto. C\u0302io c\u0302i certe helpos legantojn en kompreno pri c\u0302iu c\u0302apitra enhavo."}, {"text_idx": "#000007", "text": "La tradukinto mem estas kredanto (c\u0302u disc\u0302iplo?) de la filozofa penso de Laozi, li lau\u0306 propra kompreno pri la filozofa penso de Laozi verkis la longan antau\u0306parolon por la libro Dau\u0306o De Jing de Laozi. Li ec\u0302 opiniis, ke \"la ideo de Laozi pri la Tau\u0306o ne nur estis aplikebla al la antikva homa vivo, sed ankau\u0306 havas grandan signifon kaj valoron por nia moderna tempo\" 3, li precipe emfazis la dialektan penson de Laozi. Ec\u0302 Eugene de Zilah ankau\u0306 opiniis, ke \"praktiki la Tau\u0306on estas aliri la sag\u0302on lau\u0306 spirita vojo malfermita de Majstro Lao.\" 4"}, {"text_idx": "#000008", "text": "La tradukinto uzis unu neologismon Tau\u0306o anstatau\u0306 Dao en NPIV, la kialo lau\u0306 li estas:"}, {"text_idx": "#000009", "text": "\"Mi preferas la formon 'Tau\u0306o' al 'Tao', kvankam la dua estas akceptita de Plena Ilustrita Vortaro de Esperanto, c\u0302ar la unua formo estas fonetike pli proksima al la c\u0302ina vorto 'dao'. Se mi prenus la formon 'Tao', lau\u0306 la Esperanta gramatiko g\u0302ia radiko devus esti 'Ta-' kaj '-o' estus g\u0302ia finaj\u0302o, tio evidente ne estus preferinda.\""}, {"text_idx": "#000010", "text": "Do, kiu estas s-ano Wang Chongfang, la tradukinto de la libro Dau\u0306o De Jing de Laozi? Li naskig\u0302is en 1936, en la antikva urbo Zhengjiang, Jiangshu-provinco, c\u0302e Yangzi-rivero. Juna Wang Chongfang verkis en Esp-o la longan poemon La Komenco de la Mondo, kio faris lin rimarkinda poeto. Lia poemeto Krizantemo, lau\u0306 metriko, la Trioleto estas enhavita en la fama Parnasa Gvidlibro, kiel ekzemplo, de K. Kalocsay kaj G. Waringhien (en la 2a eldono, p.61). Dum la 60aj jaroj de la pasinta jarcento, li kun Armand Su (1936-1990) farig\u0302is la g\u0302emelstela paro en la c\u0302ina Esp-movado. Li estis instruisto de la c\u0302ina lingvo en mezlernejo, post la emeritig\u0302o li memstare kompilis Grandan Vortaron C\u0302ina-Esperanta en 1246 pag\u0302oj (C\u0302ina Esp-Eldonejo, Hong Kong, 2007), nun li ankorau\u0306 memstare persiste kompilas Grandan Vortaron Esperanta-c\u0302ina, kiu havas esperon eldoni en baldau\u0306a estonteco. Li ankau\u0306 estas tradukinto de romano Kamelo S\u0302jangzi far Lao She (1890-1966), Profilo de Zhou Enlai, Anelekto de Konfuceo kaj aliaj."}, {"text_idx": "#000011", "text": "Do, mi finas nomatan \"recenzon\" pri la Libro de Laozi, kaj proponas al vi, karaj legantoj, ke vi turnu al la libro de Laozi, en ties pensa labirinto de la sag\u0302ulo antau\u0306 25 jarcentoj, serc\u0302u la fonton de la homa sag\u0302o!"}]